text: Akuthjælp-app nomineret til pris
  13 januar 2014 kl. 13.56
  130.000 har hentet applikationen, så de kan se på mobiltelefonen, hvor lang ventetiden er på skadestuen. Nu er Region Syddanmarks Akuthjælp-app nomineret til en pris.
  I august blev mobil-programmet, som er udviklet af Region Syddanmark, gjort landsdækkende.
  App-en giver overblik over, hvor den nærmeste akuthjælp findes, og der er telefonnumre til skadestuer, lægevagten, psykiatrisk skadestue, og på telefonen kan man også finde det nærmeste apotek.
  Applikationen er nomineret til en pris i Danish App Awards, som uddeles på torsdag i København.
  Det jyske program er nomineret i kategorien Sport and Health (Sport og helbred). Der er syv nominerede. Bl.a. Trygfondens Hjertestart, DGI Trænerguide og SejlSikkert.
  - Vi er selvfølgelig meget stolte af, at vi har udviklet en app, der både påkalder sig opmærksomhed fra borgerne og fra professionelle, der arbejder med at udvikle mobilt software, siger regionsrådets formand, Carl Holst. Den succes, vi har haft med app-en, understreger, hvor vigtigt det er, at vi hele tiden orienterer os mod borgernes behov.
  